寄懷趙正夫奉議
作者：黄庭堅
朝代：宋

paragraphs: 春皇撫宇宙，仁氣被園林。
草木懷元寵，松栢抱常心。
攬觀萬物表，有覺詠時禽。
一勸君沽酒，一起予投簪。
小人畏罪罟，澡雪奉官箴。
雞鳴風雨晦，鶴鳴澗谷陰。
維此方寸寶，日月所照臨。
澤蒲漸綠弱，山桃破紅深。
永懷寂寞人，黄卷事幽尋。
虛窗馳野馬，宴坐醉古今。
鴛鴦求好匹，笙磬和同音。
何時聞笑語，清夜對橫琴。